b"\n_START_ARTICLE_\nCas Palau\n_START_SECTION_\nAntecedents\n_START_PARAGRAPH_\nEl desfalc va ser realitzat durant aproximadament tota la primera d\xc3\xa8cada del segle XXI i en alguns casos ha passat tant de temps que el delicte ja ha prescrit. _NEWLINE_Ja l'any 2002 una nota an\xc3\xb2nima adre\xc3\xa7ada a la Delegaci\xc3\xb3 d'Hisenda de Catalunya alertava, citant nom\xc3\xa9s F\xc3\xa8lix Millet (\xc2\xabl'inefable F\xc3\xa8lix Millet\xc2\xbb, deia textualment) que part dels diners de la Fundaci\xc3\xb3 Palau de la M\xc3\xbasica es desviaven per a usos privats. Malgrat aquesta den\xc3\xbancia an\xc3\xb2nima, no es va realitzar cap investigaci\xc3\xb3 en aquell moment perqu\xc3\xa8 la den\xc3\xbancia no aportava dades concretes que ho permetessin. Tot i aix\xc3\xad, aquesta den\xc3\xbancia fou arxivada amb el pertinent registre oficial d'entrada. _NEWLINE_Tamb\xc3\xa9 el S\xc3\xadndic de Comptes de la Generalitat de Catalunya trob\xc3\xa0 anomalies en la gesti\xc3\xb3 de l'any 2002, i n'inform\xc3\xa0 l'administraci\xc3\xb3 responsable.\n_START_SECTION_\nLa instrucci\xc3\xb3 i imputaci\xc3\xb3\n_START_PARAGRAPH_\nEl juny de 2009 la fiscalia de Barcelona s\xc3\xad que va presentar una querella per apropiaci\xc3\xb3 indeguda i falsedat contra F\xc3\xa8lix Millet i Tusell i tres responsables i directius m\xc3\xa9s del Palau de la M\xc3\xbasica Catalana. A final de juliol de 2009 Millet es va veure implicat en una investigaci\xc3\xb3 de la fiscalia de Barcelona en la qual s'intent\xc3\xa0 aclarir un presumpte desviament de dos milions d'euros durant els anys 2003 i 2004 per part del patronat del Palau de la M\xc3\xbasica. El 28 de juliol de 2009 Millet fou destitu\xc3\xaft del c\xc3\xa0rrec al patronat, i el 31 de juliol cess\xc3\xa0 de la presid\xc3\xa8ncia del Banc de la Petita i Mitjana Empresa Bankpime. _NEWLINE_Seguint el consell dels seus advocats, Millet reconegu\xc3\xa9 el desviament de fons per als seus comptes i patrimoni personal. En una confessi\xc3\xb3 de F\xc3\xa8lix Millet publicada al diari La Vanguardia, ell mateix confessa haver fet un desfalc per import de 3,3 milions d'euros que destin\xc3\xa0, entre altres usos, a reformar edificacions de la seva propietat i a pagar viatges tur\xc3\xadstics a destinacions com les Maldives i Dubai. A m\xc3\xa9s, i de forma molt controvertida, hi deia que havia pagat comissions i altres despeses en diner negre (diners que no consten en la comptabilitat oficial) a artistes que actuaven al Palau de la M\xc3\xbasica Catalana. Finalment, el jutge d'instrucci\xc3\xb3 determin\xc3\xa0 que Converg\xc3\xa8ncia Democr\xc3\xa0tica de Catalunya havia rebut 5,1 milions en comissions de Ferrovial._NEWLINE_Durant la instrucci\xc3\xb3 del cas tamb\xc3\xa9 es van detectar irregularitats en el projecte de l'hotel del Palau de la M\xc3\xbasica, el que don\xc3\xa0 peu a l'anomenat Cas Hotel del Palau, en el qual foren imputats el 2010, i declarats innocents el maig de 2014, els responsables d'urbanisme de l'Ajuntament de Barcelona: l'extinent d'alcalde del consistori Ramon Garc\xc3\xada-Bragado, l'exgerent d'urbanisme Ramon Massaguer i l'exdirector jur\xc3\xaddic d'urbanisme Enric Lambies, aix\xc3\xad com l'arquitecte del projecte."